Twee dood na motor teen heining bots(Foto: ER24) Twee mans is dood en twee beseer nadat die voertuig waarin hulle gery het teen ’n heining gebots het in Ermelo in Mpumalanga. Die voorval het Saterdag in die vroeë oggendure in President Fouché-straat plaasgevind, het Russel Meiring, woordvoerder van ER24, gesê. “Paramedici van ER24 het omstreeks 01:40 op die toneel aangekom. Al vier mans is buite die motor aangetref.” Volgens Meiring het twee van die mans reeds aan hul beserings beswyk en is hulle op die toneel dood verklaar. “Die twee ander mans het ligte beserings opgedoen. Hulle is op die toneel behandel voor hulle na ’n hospitaal geneem is vir verdere behandeling.” Die presiese omstandighede van die voorval word ondersoek.